Document ID: 32004R1222

Reference:
2.7.2004
ET
Euroopa Liidu Teataja
L 233/1
NÕUKOGU MÄÄRUS (EÜ) nr 1222/2004,
28. juuni 2004,
kvartaalset valitsemissektori võlga käsitlevate andmete kogumise ja edastamise kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut ning eriti selle artikli 104 lõike 14 kolmandat lõiku,
võttes arvesse komisjoni ettepanekut,
võttes arvesse Euroopa Parlamendi arvamust, (1)
võttes arvesse Euroopa Keskpanga arvamust, (2)
ning arvestades järgmist:
(1)
Nõukogu 22. novembri 1993. aasta määrus (EÜ) nr 3605/93 Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli (3) kohaldamise kohta sisaldab aasta lõpus täitmata valitsemissektori võlakohustuse mõistet, mis on oluline eelarvepuudujäägi menetluse seisukohalt ning kehtestab iga-aastase valitsemissektori võla ning muude riiklike aastaandmete aruannete komisjonile esitamise ajakava.
(2)
Riiklike andmete, sealhulgas valitsemissektori võlga käsitlevate andmete kättesaadavus kvartali kaupa on majandusanalüüsi ning liikmesriikide eelarveseisundi nõuetekohase jälgimise seisukohalt äärmiselt oluline. Komisjoni 3. veebruari 2000. aasta määrus (EÜ) nr 264/2000 nõukogu määruse (EÜ) nr 2223/96 rakendamise kohta seoses avaliku sektori lühiajalise rahandusstatistikaga, (4) Euroopa Parlamendi ja nõukogu 10. juuni 2002. aasta määrus (EÜ) nr 1221/2002 valitsemissektori muude kontode kui rahastamiskontod kvartaliandmete kohta (5) ning Euroopa Parlamendi ja nõukogu 10. märtsi 2004. aasta määrus (EÜ) nr 501/2004 valitsemissektori rahastamiskontode kvartaliandmete kohta (6) hõlmavad valitsemissektori rahastamiskontode ja muude kontode kui rahastamiskontod kvartaliandmete kogumist ja edastamist, kuid ei käsitle kvartaalset valitsemissektori võlga.
(3)
Selguse huvides ning arvestades määruse (EÜ) nr 3605/93 erirolli ülemäärase eelarvepuudujäägi menetluse rakendamisel peaks kvartaalset valitsemissektori võlga käsitlevate andmete kogumist ja edastamist reguleerima iseseisev õigusakt.
(4)
Kvartaalse valitsemissektori võla mõiste tuleks määratleda viisil, mis tagab kooskõla määruses (EÜ) nr 3605/93 sisalduva aasta lõpus täitmata valitsemissektori võlakohustuse mõistega. Kõnealune kooskõla tuleb säilitada, kui nõukogu muudab määrust (EÜ) nr 3605/93 või kui komisjon viib määrusesse (EÜ) nr 3605/93 sisse uued viited Euroopa arvepidamissüsteemi “ESA 1995” kohta, mis loodi nõukogu 25. juuni 1996. aasta määrusega (EÜ) nr 2223/96 ühenduses kasutatava Euroopa rahvamajanduse ja regionaalse arvepidamise süsteemi kohta. (7)
(5)
Määrustes (EÜ) nr 264/2000, nr 1221/2002 ja nr 501/2004 sätestatakse, et valitsemissektori rahastamiskontode ja muude kontode kui rahastamiskontod kvartaliandmed esitatakse komisjonile hiljemalt kolm kuud pärast selle kvartali lõppu, mille kohta need andmed on. Selline viivitus andmete edastamisel on samuti asjakohane kvartaalset valitsemissektori võlga käsitlevate andmete puhul,
ON VASTU VÕTNUD KÄESOLEVA MÄÄRUSE:
Artikkel 1
Mõisted
Käesolevas määruses kasutatakse järgmisi mõisteid:
valitsemissektor tähendab määrusega (EÜ) nr 2223/96 vastu võetud Euroopa rahvamajanduse ja regionaalse arvepidamise süsteemis (edaspidi “ESA 95”) määratletud valitsemissektorit. Sulgudes antud koodid osutavad ESA 95-le.
kvartaalne valitsemissektori võlg tähendab valitsemissektori kogu täitmata võlakohustuse nimiväärtust iga kvartali lõpus (S. 13), välja arvatud need võlakohustused, millele vastavad finantsvahendid on valitsemissektori (S. 13) valduses.
Kvartaalne valitsemissektori võlg koosneb valitsemissektori järgmist liiki võlakohustustest: ESA 95-s määratletud sularaha ja hoiused (AF 2); väärtpaberid, välja arvatud aktsiad ja tuletisinstrumendid (AF 33) ja laenud (AF 4).
Täitmata võlakohustuse nimiväärtus iga kvartali lõpus on selle nominaalväärtus.
Indeksiga seotud võlakohustuse nimiväärtus vastab kohustuse nominaalväärtusele, mida korrigeeritakse indeksiga seotud põhisumma väärtuse muutusega iga kvartali lõpuks.
Välisvaluutas võlakohustused või lepinguliste kokkulepete alusel ühest välisvaluutast teise välisvaluutasse või teistesse välisvaluutadesse vahetatud võlakohustused arvestatakse asjaomastesse teistesse välisvaluutadesse ümber asjaomastes lepingutes kokkulepitud kursside põhjal ning arvestatakse omavääringusse ümber iga kvartali viimasel tööpäeval kehtiva tüüpilise turu vahetuskursi põhjal.
Omavääringus võlakohustused, mis on lepinguliste kokkulepete alusel välisvaluutasse vahetatud, arvestatakse välisvaluutasse ümber nendes lepingutes kokkulepitud kursi põhjal ning arvestatakse omavääringusse ümber iga kvartali viimasel tööpäeval kehtiva tüüpilise turu vahetuskursi põhjal.
Välisvaluutas võlakohustused, mis on lepinguliste kokkulepete alusel omavääringusse vahetatud, arvestatakse omavääringusse ümber nendes lepingutes kokkulepitud kursi põhjal.
Artikkel 2
Ajakava
1.   Liikmesriigid koguvad ja edastavad komisjonile kvartaalset valitsemissektori võlga käsitlevad andmed hiljemalt kolm kuud pärast selle kvartali lõppu, millele need andmed viitavad.
Kõik eelmiste kvartalite andmetes tehtud parandused edastatakse samal ajal.
2.   Esimesed kvartaalset valitsemissektori võlga käsitlevad andmed edastatakse 31. detsembriks 2004.
3.   Kui riikide statistikasüsteeme on vaja põhjalikult kohandada, võib komisjon teha kõige rohkem üheks aastaks kvartaliandmete esimest edastamist käsitleva erandi.
Artikkel 3
Tagasiulatuvad andmed
Tagasiulatuvad andmed 2000. aasta esimese kvartali ja edasise aja kohta tuleks edastada komisjonile 2004. aasta 31. detsembriks. Vajadusel võib sellised andmed esitada võimalikult täpsete arvestuste alusel.
Artikkel 4
Muudatused
1.   Kui nõukogu otsustab kooskõlas asutamislepingus sätestatud pädevuseeskirjade ja korraga muuta määrust (EÜ) nr 3605/93, muudab nõukogu samal ajal ka käesoleva määruse artiklit 1 nii, et nimetatud artiklis toodud mõistete kooskõla säilib.
2.   Kui nõukogu viib määruse (EÜ) nr 3605/93 artikli 1 lõikesse 5 kooskõlas nimetatud määruse artikliga 7 sisse uued viited ESA 95 kohta, viib komisjon samal ajal käesoleva määruse artiklisse 1 sisse samasugused uued viited nii, et nimetatud artiklis toodud mõistete kooskõla säilib.
Artikkel 5
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Luksemburg, 28. juuni 2004
Nõukogu nimel
eesistuja
M. CULLEN
(1)  Arvamus on esitatud 30. märtsil 2004 (Euroopa Liidu Teatajas seni avaldamata).
(2)  19. aprilli 2004 arvamus.
(3)  EÜT L 332, 31.12.1993, lk 7. Määrust on viimati muudetud komisjoni määrusega (EÜ) nr 351/2002 (EÜT L 55, 26.2.2002, lk 23).
(4)  EÜT L 29, 4.2.2000, lk 4.
(5)  EÜT L 179, 9.7.2002, lk 1.
(6)  ELT L 81, 19.3.2004, lk 1.
(7)  EÜT L 310, 30.11.1996, lk 1. Määrust on viimati muudetud Euroopa Parlamendi ja nõukogu määrusega (EÜ) nr 1267/2003 (ELT L 180, 18.7.2003, lk 1).

Summary:
Kvartaalset valitsemissektori võlga käsitlevad andmed
Kvartaalset valitsemissektori võlga käsitlevad andmed
 
KOKKUVÕTE:
määrus (EÜ) nr 1222/2004 kvartaalset valitsemissektori võlga käsitlevate andmete kogumise ja edastamise kohta
MIS ON MÄÄRUSE EESMÄRK?
Määrusega kohustatakse ELi riike koguma ja saatma Euroopa Komisjonile (Eurostat) kvartaalset valitsemissektori võlga* käsitlevaid andmeid. Varem hõlmasid andmed vaid iga-aastast valitsemissektori võlga.
PÕHIPUNKTID
ELi riigid peavad saatma Euroopa Komisjonile kvartaalset valitsemissektori võlga käsitlevad andmed hiljemalt kolm kuud pärast kvartali lõppu.
Andmed hõlmavad järgmisi valitsemissektori võlakohustusi:sularaha ja hoiused,  väärtpaberid, välja arvatud aktsiad ja tuletisinstrumendid ja laenud.  Võlakohustuste suhtes kohaldatakse erieeskirju sõltuvalt sellest, kas need on indeksiga seotud või omavääringus või välisvaluutas võlakohustused.
Tähtaeg esimeste andmete, sealhulgas tagasiulatuvad andmed alates 1. jaanuarist 2000, edastamiseks oli 31. detsember 2004.
Horvaatia pidi esitama 2012. aasta esimese kvartali andmed 1. oktoobriks 2013 ja tagasiulatuvad andmed ajavahemiku 1. jaanuar 2002 kuni 31. detsember 2011 kohta 2015. aasta detsembri lõpuks.
Komisjon võib anda ELi riigile kuni üheks aastaks pikenduse esimeste andmete edastamiseks, kui riigi statistikasüsteemi on vaja põhjalikult kohandada.
ELi valitsused esitavad komisjonile ka järgmised kvartaliandmed:avaliku sektori lühiajaline rahandusstatistika* (Määrus (EÜ) nr 264/2000);  valitsemissektori muude kontode kui rahastamiskontod kvartaliandmed (Määrus (EÜ) nr 1221/2002);  valitsemissektori rahastamiskontode kvartaliandmed, mis ei hõlma kvartaalset valitsemissektori võlga (Määrus (EÜ) nr 501/2004).  
MIS AJAST MÄÄRUST KOHALDATAKSE?
Määrust kohaldatakse alates 22. juulist 2004.
TAUST
Ajakohased valitsemissektori kvartaliandmed on tähtsad majanduslike ja rahaliste suundumuste täpseks järgimiseks ja analüüsimiseks. Valitsemissektori võlg on üks Maastrichti lepingu lähenemiskriteeriumidest, mille alusel teostatakse riigi majandusliku olukorra seiret.
ELi stabiilsuse ja kasvu pakti ülemäärase eelarvepuudujäägi menetluse raames peavad euroala riigid säilitama oma rahanduse usaldusväärsust ning täitma kahte kriteeriumi. Üks neist on, et valitsemissektori võlg ei tohi ületada 60 % sisemajanduse koguproduktist.
Nõukogu määruses (EÜ) nr 3605/93 ülemäärase eelarvepuudujäägi menetlust käsitleva protokolli kohaldamise kohta määratleti valitsemissektori võlg aasta lõpus. Määruses esitati ka komisjonile iga-aastaste andmete esitamise algne ajakava. See tunnistati kehtetuks ja asendati nõukogu määrusega (EÜ) nr 479/2009. Sellega kohustati ELi riike esitama komisjonile oma tegelikku ja kavandatud valitsemissektori eelarvepuudujääki ning võlgu käsitleva aruande kaks korda aastas (1. aprilliks ja 1. oktoobriks).
PÕHIMÕISTED
Kvartaalne valitsemissektori võlg: kogu täitmata võlakohustuse nimiväärtus iga kvartali lõpus. Mõiste „valitsus“ viitab keskvalitsusele, piirkondlikule valitsusele ja kohalikule omavalitsusele ning sotsiaalkindlustusfondidele.
Avaliku sektori lühiajaline rahandusstatistika: lühiajaline statistika valitsemissektori ressursi- ja kasutamiskategooriate kohta, hõlmates:ressurside osas:tootmise ja impordiga seotud maksud ningtegelikud sotsiaalmaksud;kasutamise osas:sotsiaaltoetused, v.a mitterahalised sotsiaalsiirded.
PÕHIDOKUMENT
Nõukogu 28. juuni 2004. aasta määrus (EÜ) nr 1222/2004 kvartaalset valitsemissektori võlga käsitlevate andmete kogumise ja edastamise kohta (ELT L 233, 2.7.2004, lk 1–2)
Määruse (EÜ) nr 1222/2004 hilisemad muudatused on algdokumenti lisatud. Käesoleval konsolideeritud versioonil on üksnes dokumenteeriv väärtus.
SEONDUVAD DOKUMENDID
Nõukogu 25. mai 2009. aasta määrus (EÜ) nr 479/2009 Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta (kodifitseeritud versioon) (ELT L 145, 10.6.2009, lk 1–9)
Vt konsolideeritud versioon.
Euroopa Parlamendi ja nõukogu 10. märtsi 2004. aasta määrus (EÜ) nr 501/2004 valitsemissektori rahastamiskontode kvartaliandmete kohta (ELT L 81, 19.3.2004, lk 1–5)
Vt konsolideeritud versioon.
Euroopa Parlamendi ja nõukogu 10. juuni 2002. aasta määrus (EÜ) nr 1221/2002 valitsemissektori muude kontode kui rahastamiskontod kvartaliandmete kohta (EÜT L 179, 9.7.2002, lk 1–5)
Vt konsolideeritud versioon.
Komisjoni 3. veebruari 2000. aasta määrus (EÜ) nr 264/2000 nõukogu määruse (EÜ) nr 2223/96 rakendamise kohta seoses avaliku sektori lühiajalise rahandusstatistikaga (EÜT L 29, 4.2.2000, lk 4–6)
Viimati muudetud: 29.06.2018